Askim
God i givim wanem samting olsem “mak” na rot bilong “strongim tok” long ol Kristen em i makim?—2 Kor. 1:21, 22.
Strongim Tok: Wanpela buk i stori long tok Grik ol i tanim olsem “strongim tok” long 2 Korin 1:22 na i tok “dispela em wanpela tok ol man i yusim long wok gavman na wok bisnis.” Dispela tok i makim “namba 1 hap fi, diposit, o tok promis man i mekim o givim bilong baim wanpela samting. Dispela fi o diposit i strongim tok olsem man i gat rait long kisim dispela samting, na tu, em i kamapim kontrak bilong kisim wanpela samting.” Taim ol Kristen God i makim i kisim pe olgeta em 2 Korin 5:1-5 i stori long en, dispela i makim taim we bodi bilong ol bai senis na kamap spirit na kisim laip long heven. Na tu, dispela prais i makim olsem ol bai kisim bodi we i no inap i dai.—1 Kor. 15:48-54.
Tok Grik bilong nau, ol i yusim tok i wankain liklik taim ol i toktok long ring ol manmeri i putim bilong soim olsem ol bai marit. I stret long yusim dispela tok taim yumi stori long lain husat bai kamap meri bilong Krais.—2 Kor. 11:2; Rev. 21:2, 9.
Mak: Bipo ol man i yusim wanpela mak long sainim nem bilong soim olsem ol i gat rait long kisim wanpela samting, o tok bilong ol i tru, o ol i pasim tok long mekim wanpela samting. Long ol Kristen God i makim, God i putim “mak” long ol long rot bilong holi spirit na i olsem God i kamap papa bilong ol. (Efe. 1:13, 14) Tasol dispela mak inap senis. Sapos Kristen i stap gut long God, em bai kisim mak bilong i stap oltaim paslain long em i dai, o paslain liklik long traipela hevi tru i kirap.—Efe. 4:30; Rev. 7:2-4.
tpi_Latn tpi_Latn tpi_Latn tpi_Latn tpi_Latn